Védjegy oltalmat kértek az O1G rövidítésre, vagyis úgynevezett szóvédjegyként kerülhet hamarosan bejegyzésre – tudta meg a hvg.hu. Ha ez megtörténik, csak a védjegy jogosultjának engedélyével lehet adott területeken használni a kormányellenes mozgalmak jelenleg legfontosabb szimbólumát.

A Simicska Lajos indulatos Orbán-definíciójából kormányellenes politikai szimbólummá vált O1G rövidítésre már folyamatban van a védjegyként való bejegyzés – értesülésünket az eljárás kezdeményezője megerősítette, de kérte, hogy a nevét ne írjuk ki.

Három úgynevezett áruosztályra jelentette be az oltalomba vételt, ez azt jelenti, hogy ha a folyamatban lévő eljárás lezárul, ezeken a területeken – így például ruházati cikkek, sport és kulturális események, vendéglátás vagy szakmai képzés – csak akkor lehet felhasználni az O1G szót, ha vele erről megállapodtak. Ez jelentheti azt, hogy díjat kérhet a védjegyért, de akár ingyen is megengedheti a használatát, viszont kell a beleegyezése.

Vagyis ha egy cég O1G feliratú pólót akar gyártani, akkor kötelező lesz egyeztetniük vele, mint a védjegy jogosultjával, kérdésünkre válaszolva ugyanakkor azt mondta, hogy „ez a szimbólum politikai célú felhasználását nem érinti”. Így például azt, ha felfújják tiltakozásként különféle felületekre, de annak sem akadálya a védjegyként levédés, ami Debrecenben történt a hétvégén, ahol demonstratív módon beletapossák a hóba az Orbán ellenes feliratot.

A védjegy oltalmi eljárás még zajlik a Szellemi Tulajdon Nemzeti Hivatalánál, biztos akkor lesz, ha bejegyzik védjegyként. Ehhez többek közt azt kell ellenőrizni, hogy más ilyen védjegy még nem létezik.